Nisibis 35
author: Ephrem the Syrian
created: mid-4th century
source date: 1963
language: syr
availability: Creative Commons — Attribution 4.0 International — CC BY 4.0 https://creativecommons.org/licenses/by/4.0/ (http://creativecommons.org/licenses/by/4.0/)

Nisibis XXXV

ܥܰܠ ܡܳܪܰܢ ܘܥܰܠ ܡܰܘܬܳܐ ܘܣܳܛܳܢܳܐ
ܥܰܠ ܩܳܠܳܐ ܕܩܰܪܢܳܐ ܘܫܺܝܦܽܘܪܳܐ

1

ܐܰܟܪܶܙ ܩܳܠܳܐ ܘܟܰܢܶܫܘ̱ ܘܶܐܬܰܘ
ܚܰܝ̈ܠܰܝ ܒܺܝܫܼܳܐ ܥܰܡ ܫܰܡ̈ܳܫܰܘܗ̱ܝ
ܡܰܫܪܺܝܬ ܙܺܝ̈ܙܳܢܶܐ ܟܢܳܫܬܳܐ ܟܽܠܳܗ̇
ܕܰܚܙܰܘ ܕܶܐܬܢܰܨܰܚ ܝܶܫܽܘܥ ܟܺܐܦܳܐ ܠܟܽܠܳܗ̇ ܣܶܡܳܠܳܐ
ܕܠܰܝܬ ܒܗܽܘܢ ܕܠܳܐ ܐܶܫ̇ܬܰܢܰܩ ܫ̇ܰܪܺܝܘ ܚܰܕ ܚܰܕ ܕܢܶܬܢܽܘܢ
ܟܽܠ ܡܳܐ ܕܰܣܼܒܰܠܘ̱ ܚܛܺܝܬܳܐ ܘܰܫܝܽܘܠ ܐܶܬܪܰܗܒܰܬ
ܙܳܥ ܡܰܘܬܳܐ ܕܰܡܪܰܕܘ̱ ܡܺܝ̈ܬܶܐ
ܘܣܳܛܳܢܳܐ ܕܰܡܪܰܕܘ̱ ܥܠܰܘܗ̱ܝ ܚ̈ܰܛܳܝܶܐ

ܥܽܘܢܺܝܬܳܐ: ܠܳܟ ܫܽܘܒܚܳܐ ܕܰܚܙܳܟ ܒܺܝܫܳܐ ܘܶܐܬܕܰܘܰܕ

2

ܩܪܳܬ ܚܛܺܝܬܳܐ ܡܰܠܟܰܬ ܠܰܒ̈ܢܶܝܗ̇
ܠܫܺܐܕ̈ܶܐ ܘܕܰܝ̈ܘܶܐ ܘܰܠܗܽܘܢ ܐܶܡܪܰܬ
ܕܠܶܓܝܽܘܢ ܪܺܝܫܳܐ ܕܣܶܕܪ̈ܰܝܟܽܘܢ ܠܰܝܬܰܘܗ̱ܝ
ܕܒܰܠܥܶܗ ܝܰܡܳܐ ܘܰܠܚܰܒܪ̈ܰܘܗ̱ܝ ܘܳܐܦ ܐܰܢ̱ܬܽܘܢ ܒܢ̈ܰܝ ܐܶܢ ܬܶܒܼܣܽܘܢ
ܗܳܢܳܐ ܝܶܫܽܘܥ ܢܰܘܒܶܕܟܽܘܢ ܐܰܢ̱ܬܽܘܢ ܕܨܳܕܬܽܘܢ ܠܰܫܠܶܝܡܽܘܢ
ܚܶܣܕܰܐ ܗ̱ܘ ܗܳܟܺܝܠ ܕܰܬܚܽܘܒܽܘܢ ܡܶܢ ܬܰܠܡܺܝܕ̈ܰܘܗ̱ܝ
ܨܶܝ̈ܕܰܝ ܢܽܘ̈ܢܶܐ ܘܗܶܕ̈ܝܽܘܛܶܐ
ܕܗܳܐ ܨܶܕܰܘܗ̱ܝ ܨܰܝܕܳܐ ܕܐ̱ܢܳܫܳܐ ܕܨܶܝܕ ܗ̱ܘܳܐ ܠܰܢ

3

ܪܰܒܳܐ ܗ̱ܝ ܗܳܕܶܐ ܡܶܢ ܟܽܠ ܒܺܝ̈ܫܳܢ
ܐܳܡܰܪ ܒܺܝܫܼܳܐ ܥܰܠ ܦܳܪܽܘܩܰܢ
ܠܳܐ ܓܶܝܪ ܣܶܦܩܰܬ ܠܶܗ ܗܳܕܶܐ ܕܰܒܙܳܢ
ܐܶܠܳܐ ܕܳܐܦ ܒܰܢ ܫܰܪܺܝ ܠܶܗ ܥܺܝܪܬܶܗ ܕܝܰܘܢܳܢ ܒܰܪ ܡܰܬܰܝ
ܡܶܢ ܠܶܓܝܽܘܢ ܟܰܝ ܬܳܒܰܥ ܠܶܗ ܕܰܫܩܼܰܠ ܘܰܫܕܳܝܗ̱ܝ ܒܺܝܡܰܐ
ܝܰܘܢܳܢ ܢܒܰܓ ܠܰܬܠܳܬܳܐ ܝܰܘܡܺܝ̈ܢ ܘܰܣܠܼܶܩ
ܠܶܓܝܽܘܢ ܕܶܝܢ ܐܳܦ ܠܳܐ ܠܢܽܘܓܪܳܐ
ܕܟܳܡ ܥܠܰܘܗ̱ܝ ܥܽܘܡܩܳܐ ܕܝܰܡܳܐ ܒܦܽܘܩܕܳܢܳܐ

4

ܓܰܪܶܓܬܶܗ ܗܘܺܝܬ ܒܳܬܰܪ ܨܰܘܡܶܗ
ܒܠܰܚܡܳܐ ܦܰܐܝܳܐ ܘܠܳܐ ܐܶܬܪܰܓܪܰܓ
ܠܥܳܩܬܰܝ ܡܰܙܡܽܘܪܳܐ ܥܶܡܠܰܬ ܝܶܠܦܰܬ
ܕܰܒܡܰܙܡܽܘܪܶܗ ܐܰܨܽܘܕܺܝܘܗ̱ܝ ܒܶܛܠܰܬ ܝܶܠܦܰܬ ܬܰܢܺܝܢܳܐ
ܘܥܰܒܕܶܗ ܠܬܰܢܺܝܢܝ̱ ܒܛܺܝܠܳܐ ܠܛܽܘܪܳܐ ܐܰܣܩܰܬ ܚܰܘܺܝܬܶܗ
ܟܽܠ ܩܶܢܝ̈ܳܢܺܝܢ ܝܶܗܒܰܬ ܠܶܗ ܘܠܳܐ ܐܶܬܚܰܬܚܰܬ
ܛܽܘܒܰܝ ܗ̱ܘܳܐ ܒܝܰܘܡܶܗ ܕܳܐܕܳܡ
ܕܠܳܐ ܝܰܗ̱ܒ ܠܺܝ ܕܶܐܠܳܐܳܐ ܣܰܓܺܝ ܒܬܽܘܠܡܳܕܶܗ

5

ܦܳܫ ܡܶܢ ܟܽܘܫܪܶܗ ܒܺܝܫܳܐ ܘܶܐܡܰܪ
ܕܒܶܛܠܳܢܰܐ ܗ̱ܘ ܠܺܝ ܗܳܢܳܐ ܝܶܫܽܘܥ
ܗܳܐ ܓܶܝܪ ܡܟܰܣ̈ܶܐ ܘܙܳܢܝ̈ܳܬܳܐ ܛܦܼܰܣܘ̱ ܒܶܗ
ܐܰܝܢܳܐ ܕܥܳܒܕܳܐ ܐܶܒܥܶܐ ܠܺܝ ܐܶܢܳܐ ܕܰܗܘܺܝܬ ܪܰܒܳܐ ܠܟܽܠ ܐ̱ܢܳܫ
ܠܡܰܢܽܘ ܐܶܗܘܶܐ ܬܰܠܡܺܝܕܳܐ ܚܛܺܝܬܳܐ ܬܽܘܒ ܐܶܡܪܰܬ
ܙܳܕܶܩ ܡܶܟܺܝܠ ܐܶܦܽܘܫ ܘܶܐܬܚܰܠܰܦ ܡܶܢ ܡܳܐ ܕܰܐܝܬܺܝ
ܕܗܳܢܳܐ ܒܰܪ ܡܰܪܝܰܡ ܕܶܐܬܳܐ
ܒܪܺܝܬܳܐ ܚܕܰܬܳܐ ܒܪܳܐ ܠܳܗ̇ ܠܐ̱ܢܳܫܽܘܬܳܐ

6

ܝܰܥܢܳܐ ܡܰܘܬܳܐ ܐܰܝܠܶܠ ܘܶܐܡܼܰܪ
ܨܰܘܡܳܐ ܝܶܠܦܰܬ ܕܠܳܐ ܝܳܕܰܥ ܗܘܺܝܬ
ܝܶܫܽܘܥ ܗܳܐ ܥܒܰܕ ܟܶܢ̈ܫܶܐ ܠܺܝ ܕܶܝܢ
ܒܣܳܡܶܗ ܨܰܘܡܳܐ ܡܰܟܪܶܙ ܠܺܝ ܚܰܕ ܒܰܪܢܳܫܳܐ ܣܰܟܪܶܗ ܦܽܘܡܝ̱
ܕܣܶܟܪܰܬ ܦܽܘܡܳܐ ܕܣ̈ܰܓܺܝܐܶܐ ܫܝܽܘܠ ܐܶܡܪܰܬ ܐܶܟܐܶܐ ܒܝܰܥܢܽܘܬܝ̱
ܟܰܦܢܰܐ ܗ̱ܘ ܡܶܟܺܝܠ ܗܳܐ ܢܳܨܰܚ ܒܰܚܠܽܘܠܳܐ
ܐܰܝܟ ܕܰܗܦܰܟ ܡܰܝ̈ܳܐ ܠܚܰܡܪܳܐ
ܗܦܼܰܟ ܠܶܗ ܟܝܳܢܳܐ ܕܡܺܝ̈ܬܶܐ ܠܚܰܝܽܘܬܳܐ

7

ܘܳܐܦ ܐܰܠܳܗܳܐ ܥܒܰܕ ܛܰܘܦܳܢܳܐ
ܘܰܐܫܺܝܓ ܐܰܪܥܳܐ ܘܚܰܠܶܠ ܚܽܘܒܶܝ̈ܗ̇
ܢܽܘܪܳܐ ܘܟܶܒܪܺܝܬܳܐ ܬܽܘܒ ܩܰܪܶܒ ܠܳܗ̇
ܕܰܢܚܽܘܪ ܗ̱ܘܳܐ ܟܽܘܬܡ̈ܳܬܳܐ ܒܢܽܘܪܳܐ ܝܳܗܶܒ ܠܺܝ ܣܰܕܽܘܡܳܝ̈ܶܐ
ܘܰܒܛܰܘܦܳܢܳܐ ܓܰܢ̱ܒܳܪ̈ܶܐ ܣܟܰܪ ܦܽܘܡܳܐ ܕܒܶܝܬ ܣܰܢܚܺܝܪܶܝܒ
ܘܰܦܬܼܰܚ ܕܰܫܝܽܘܠ ܗܳܠܶܝܢ ܘܕܰܐܝܟ ܗܳܠܶܝܢ ܪܶܚܡܰܬ
ܚܠܳܦ ܡܰܘ̈ܬܳܢܶܐ ܕܟܺܐܢܽܘܬܳܐ
ܥܒܼܰܕ ܒܰܒܪܶܗ ܚܰܝܰܬ ܡܺܝ̈ܬܶܐ ܒܛܰܝܒܽܘܬܳܐ

8

ܚܳܙܶܝܢ ܠܺܝ ܢܒܺܝ̈ܶܐ ܐܳܦ ܙܰܕܺܝܩ̈ܶܐ
ܐܳܡܰܪ ܒܺܝܫܳܐ ܠܰܒ̈ܢܰܝ ܓܰܒܶܗ
ܘܟܰܕ ܛܳܒ ܥܰܙܺܝܙܺܝܢ ܗ̱ܘܰܘ ܚܰܝ̈ܠܰܝܗܽܘܢ
ܐܺܝܬ ܗ̱ܘܳܐ ܒܗܽܘܢ ܗܰܘܦܳܐ ܡܶܢ ܕܺܝܠܝ̱ ܓܒܺܝܠܬܳܐ ܓܶܝܪ ܕܰܒ̈ܢܰܝ ܐ̱ܢܳܫܳܐ
ܒܰܪ̱ܬ ܙܰܘܓܶܗ ܗܺܝ ܕܰܚܡܺܝܪܳܢ ܗܳܢܳܐ ܠܒܶܫ ܦܰܓܪܶܗ ܕܳܐܕܳܡ
ܘܰܡܕܰܘܶܕ ܠܰܢ ܕܰܚܡܺܝܪܳܢ ܠܳܐ ܫܰܠܶܛ ܒܶܗ
ܒܰܪܢܳܫܰܐ ܗ̱ܘ ܟܰܝ ܘܰܐܠܳܗܳܐ
ܕܐ̱ܢܳܫܽܘܬܶܗ ܒܰܐܠܳܗܽܘܬܶܗ ܐܶܬܡܰܙܓܰܬ

9

ܚܙܳܐ ܠܺܝ ܐܳܕܳܡ ܗܰܘ ܡܰܒܽܘܥܳܐ
ܕܰܪܕܰܘ ܡܶܢܶܗ ܟܽܠ ܓܶܢܣ̈ܢܰܝܢ
ܝܰܠܕܰܘ̈ܗ̱ܝ ܒܨܶܝܢ ܐܶܢܽܘܢ [ܠܺܝ] ܘܰܒܩܼܶܝܢ ܚܰܕ ܚܰܕ
ܘܠܳܐ ܚܙܺܝܬ ܡܶܡܬܽܘܡ ܒܰܪܢܳܫܳܐ ܕܰܚܕܳܐ ܡܢܳܬܶܗ ܕܰܐܠܳܗܳܐ
ܘܦܰܠܓܶܗ ܐ̱ܚܪܺܢܳܐ ܒܰܪܢܳܫܳܐ ܡܽܘܫܶܐ ܕܶܐܙܕܰܗܺܝ ܒܙܺܝܘܶܗ
ܬܽܘܒ ܒܩܺܝܬܶܗ ܘܰܒܠܶܫܳܢܶܗ ܕܰܘܕܬܶܗ
ܠܗܳܢܳܐ ܕܶܝܢ ܐܳܦ ܠܳܐ ܒܪܶܢܝܶܗ
ܕܰܫܦܰܐ ܗ̱ܘ ܣܰܓܺܝ ܡܰܒܽܘܥܳܐ ܕܚܽܘܫ̈ܳܒܰܘܗ̱ܝ

10

ܪܓܰܬ ܦܰܓܪܳܐ ܒܟܽܠ ܦܰܓܪ̈ܰܝܢ ܗܝ
ܕܳܐܦ ܟܰܕ ܕܳܡܟܺܝܢ ܥܺܝܪܳܐ ܗ̱ܝ ܒܗܽܘܢ
ܐܰܝܢܳܐ ܕܒܰܥܠܰܘ̈ܘܗ̱ܝ ܐܶܨܛܰܠܰܠ
ܒܝܰܕ ܚܶܠܡܳܐ ܕܳܠܰܚ ܐ̱ܢܳܐ ܠܶܗ ܬܶܛܪܶܗ ܕܦܰܓܪܳܐ ܕܶܐܠ ܒܶܗ
ܡܶܢ ܙܰܘܥܳܐ ܕܰܟܣܶܐ ܒܓܰܘܶܗ ܠܫܰܗܪ̈ܶܐ ܘܰܠܕܰܡ̈ܟܶܐ [ܬܽܘܒܰܢ
ܫܶܓܫܶܬ ܐܰܟܚܰܕ ܗܳܢܰܘ ܒܰܠܚܽܘܕ ܕܶܐܨܛܰܠܶܠ
ܕܳܐܦ ܠܳܐ ܒܚܶܠܡܳܐ ܕܰܘܶܕܬܶܗ
ܕܳܐܦ ܒܳܗ̇ ܒܫܶܢܬܶܗ ܫܰܦܝܳܐ ܗ̱ܘܳܐ ܘܩܰܕܺܝܫܳܐ

11

ܦܪܺܝܫܳܐ ܗ̱ܘܳܬ ܕܶܝܢ ܐܳܦ ܛܰܠܝܽܘܬܶܗ
ܡܶܢ ܕܰܛ̈ܠܳܝܶܐ ܕܰܚܙܰܝܢ ܗ̱ܘܰܘ ܠܺܝ
ܠܳܐ ܓܶܝܪ ܚ̇ܙܺܝܬ ܒܶܗ ܡܢܼܳܬܳܐ ܡܶܢ ܕܺܝܠܝ̱
ܡܶܢ ܛܰܠܝܽܘܬܶܗ ܩܳܢܶܛ ܗܘܺܝܬ ܒܰܕܓܽܘܢ ܓܪܝܬ ܠܗܶܪܳܘܕܶܣ
ܕܥܰܡ ܝ̈ܰܠܽܘܕܶܐ ܢܶܬܩܰܛܰܠ ܕܳܐܦ ܡܶܢܳܗ̇ ܕܗܳܝ ܕܰܦܠܰܛ ܗ̱ܘܳܐ
ܣܰܓܺܝ ܩܶܢܛܰܬ ܕܰܒܪܳܐܙܰܢ ܐܰܝܟܰܢ ܐܰܪܓܶܫ
ܫܩܼܰܠ ܩܽܘܪ̈ܒܳܢܶܐ ܕܰܡܓܽܘ̈ܫܶܐ
ܒܰܙܰܚ ܒܰܢ ܘܰܐܫܩܶܠ ܘܦܰܠܶܓ ܡܶܢ ܣܰܝܦܰܢ

12

ܚܙܰܝܢ ܠܺܝ ܛ̈ܠܳܝܶܐ ܒ̈ܢܰܝ ܙܰܕܺܝ̈ܩܶܐ
ܘܳܐܦ ܝܰܠܽܘܕ̈ܶܐ ܒܢ̈ܰܝ ܢܰܟ̈ܦܳܬ̣ܳܐ
ܘܰܒܩܺܝܬ ܐܶܢܽܘܢ ܡܶܢ ܟܰܪܣܳܐ ܚܰܕ ܚܰܕ
ܘܰܚܙܺܝܬܶܗ ܒܗܽܘܢ ܠܰܚܡܺܝܪܳܢ ܕܰܪܓܽܘܙܬܳܢܺܝܢ ܘܠܺܝܛܺܝܢ
ܘܳܐܦ ܚܶܡܬܳܢܺܝܢ ܘܚܶܘܳܪ̈ܺܝܢ ܦܺܐܪ̈ܶܐ ܗ̱ܘܰܘ ܕܰܒܝܽܘܠܦܳܢܳܐ
ܒܳܟܪܽܘ ܘܰܚܠܺܝܘ ܗܳܢܳܐ ܕܶܝܢ ܡܶܢ ܡܽܘܥܺܝܬܶܗ
ܦܺܐܪܳܐ ܗ̱ܘܳܐ ܛܳܒܳܐ ܕܰܩܢܳܐ ܚܰܠܝܽܘܬܳܐ
ܕܒܳܗ̇ ܐܶܬܚܠܺܝܘ ܚܰܛܳܝ̈ܶܐ

13

ܐܳܦ ܟܰܕ ܥܽܘܠܰܐ ܗ̱ܘ ܡܰܠܦܳܢܳܐ ܗ̱ܘܳܐ
ܕܰܒܢܰܝ̈ܢܳܫܳܐ ܒܙܺܝܘܳܐ ܕܰܥܠܰܘܗ̱ܝ
ܐܳܦ ܗܽܘ ܟܳܗܢܳܐ ܟܰܕ ܛܰܥܢܶܗ ܬܗܰܪ ܒܶܗ
ܛܰܥܡܳܐ ܕܣ̈ܳܒܶܐ ܡܥܰܛܰܦ ܗ̱ܘܳܐ ܝܰܘܣܶܦ ܡܶܢܶܗ ܚܳܐܶܓ ܗ̱ܘܳܐ
ܐܶܡܶܗ ܩܰܕܡܽܘܗ̱ܝ ܙܰܗܝܳܐ ܗ̱ܘܳܬ ܥܽܘܕܪܳܢܳܐ ܗ̱ܘܳܐ ܒܛܰܠܝܽܘܬܶܗ
ܠܟܽܠ ܚ̈ܙܺܝܘܗ̱ܝ ܝܽܘܬܪܳܢܳܐ ܗ̱ܘܳܐ ܠܝܳܕܽܘ̈ܥܰܘܗ̱ܝ
ܡܶܢ ܝܰܘܡܳܐ ܕܥܰܠ ܠܰܒܪܺܝܬܳܐ
ܡܥܰܕܪܳܢܳܐ ܗ̱ܘܳܐ ܕܐ̱ܢܳܫܽܘܬܳܐ ܒܢܶܨܚܳܢܰܘ̈ܗ̱ܝ

14

ܡܶܢ ܐܰܝܟܳܐ ܢܳܒܰܥ ܠܺܝ ܦܺܐܪܳܗ̇ ܕܡܰܪܝܰܡ
ܣܓܽܘܠܳܐ ܕܚܰܡܪܶܗ ܠܰܘ ܕܰܟܝܳܢܰܐ ܗ̱ܘ
ܗܳܐ ܓܶܝܪ ܩܳܡܬ ܠܺܝ ܒܶܝܬ ܦܽܘܫ̈ܳܟܶܐ
ܕܰܐܗܡܶܐ ܘܰܐܪܦܶܝܘܗ̱ܝ ܩܳܢܶܛ ܐ̱ܢܳܐ ܕܠܳܐ ܒܝܽܘܠܦܳܢܶܗ ܢܶܬܚܰܠܽܘܢ
ܐܰܝܠܶܝܢ ܕܰܩܼܢܰܘ ܡܰܪܺܝܪܽܘܬܝ̱ ܘܕܰܐܥܨܽܘܪ ܘܶܐܕܽܘܫܺܝܘܗ̱ܝ ܬܽܘܒ
ܣܽܘܪܳܕܰܐ ܗ̱ܘ ܠܺܝ ܕܰܠܡܳܐ ܢܶܗܦܽܘܟ ܢܶܗܘܶܐ ܠܶܗ
ܚܰܡܪܳܐ ܚܰܕܬܳܐ ܠܚ̈ܰܛܳܝܶܐ
ܘܡܳܐ ܕܪܽܘܝܽܘ ܒܶܗ ܗܽܘ ܛܥܶܝܢ ܦܬܰܟܪ̈ܰܝܗܽܘܢ

15

ܗܳܐ ܩܳܢܶܛ ܐ̱ܢܳܐ ܡܶܢ ܬܰܪ̈ܬܰܝܗܶܝܢ
ܐܳܦ ܡܶܢ ܡܰܘܬܳܐ ܐܳܦ ܡܶܢ ܚ̈ܰܝܰܘܗ̱ܝ
ܥܢܰܘ ܕܶܝܢ ܠܒܺܝܫܼܳܐ ܫܰܡ̈ܫܰܘܗ̱ܝ ܡܰܠܟܽܘܗ̱ܝ
ܕܶܐܢ ܩܫܶܝܢ ܐܶܢܶܝܢ ܬܰܪ̈ܬܰܝܗܶܝܢ ܦܫܺܝܚ ܗܽܘ ܠܰܢ ܛܰܥܢܳܐ ܩܰܠܺܝܠ
ܕܡܰܘܬܶܗ ܢܶܓܒܶܐ ܡܶܢ ܚ̈ܰܝܰܘܗ̱ܝ ܢܺܐܡܰܪ ܠܰܢ ܡܰܘܬܳܐ ܐܶܢ ܐ̱ܢܳܫ
ܬܽܘܒܰܢ ܡܶܡܬܽܘܡ ܡܶܢ ܙܰܕܺܝ̈ܩܶܐ ܐܶܬܢܰܚܰܡ
ܒ̈ܢܰܝ ܓܰܢ̱ܒܳܪ̈ܶܐ ܘܢܰܨ̈ܺܝܚܶܐ
ܠܰܝܬ ܓܶܝܪ ܕܰܢܒܰܓ ܡܶܢܳܗ̇ ܕܰܫܝܽܘܠ ܒܳܠܰܥܬܳܐ

16

ܢܳܫܒܳܐ ܕܪܽܘܚܳܐ ܡܨܶܐ ܐ̱ܢܳܫ ܓܐܶܫ
ܘܰܠܒܰܪ ܡܰܪܝܰܡ ܡܼܰܢܽܘ ܕܢܶܒܼܨܶܝܘܗ̱ܝ]
ܟܰܕ ܓܶܝܪ ܒܳܟܶܐ ܗ̱ܘܳܐ ܒܕܶܡ̈ܥܰܘܗ̱ܝ ܓܰܢܒܰܢܝ̱
ܘܟܰܕ ܬܽܘܒ ܐܶܡܪܰܬ ܠܶܗ ܕܰܢܦܰܠ ܡܶܢ ܗܰܝܟܰܠ ܩܽܘܕܫܳܐ
ܣܶܒܪܰܬ ܕܡܶܢ ܕܶܚܠܶܗ ܠܳܐ ܢܦܰܠ ܗ̱ܘܳܐ ܟܰܕ ܫܕܰܐܘܗ̱ܝ ܡܶܢ ܛܽܘܪܳܐ
ܦܪܰܚ ܠܶܗ ܒܳܐܐܰܪ ܥܰܠ ܒܪܳܐ ܠܐܼܺܝ ܘܺܝܬܶܒ ܬܽܘܒ
ܥܰܠ ܫܽܘܚ̈ܠܳܦܰܘܗ̱ܝ ܠܳܐ ܩܳܡܶܬ
ܕܥܰܠ ܝܰܒܫܳܐ ܐܳܦ ܥܰܠ ܡܰܝ̈ܳܐ ܡܗ̇ܰܠܶܟ ܗ̱ܘܳܐ

17

ܚ̇ܙܺܝܬܶܗ ܕܰܟܦܼܶܢ ܐܰܝܟ ܒܰܪ ܐ̱ܢܳܫܳܐ
ܘܶܐܫܬܰܪܝܰܬ ܠܳܗ̇ ܒܠܰܚܡܳܐ ܕܰܐܣܓܺܝ
ܡܶܢܶܗ ܕܫܽܘܪܳܝܳܐ ܒܩܺܝܬܶܗ ܘܶܐܬܺܝܬ
ܫܐܶܠ ܐܰܝܟ ܠܳܐ ܝܳܕܽܘܥܳܐ ܘܶܐܫܬܰܪܝܰܬ ܠܳܗ̇ ܐܳܦ ܗܳܕܶܐ
ܕܚܰܘܺܝ ܕܝܳܕܰܥ ܟܰܣܝ̈ܳܬܰܐ ܗ̱ܘ ܓܒܳܝܗ̱ܝ ܗ̱ܘܳܐ ܬܽܘܒ ܠܰܣܩܰܪܝܽܘܛܳܐ
ܐܰܝܟ ܠܳܐ ܝܳܕܰܥ ܘܰܗܼܦܰܟ ܚܰܘܺܝ ܕܝܳܕܰܥ ܠܶܗ
ܟܰܕ ܐܳܣܰܪ ܗ̱ܘܳܐ ܘܟܰܕ ܫܳܪܶܐ
ܦܶܗ̇ܝܰܬ ܠܺܝ ܒܶܗ ܕܰܥܡܼܰܕ ܘܢܼܰܒܰܓ ܘܐܛܝܦܢܝ

18

ܚܰܕ ܕܶܝܢ ܢܺܝܫܳܐ ܕܰܚܙܳܐ ܠܺܝ ܒܶܗ
ܗܽܘ ܡܠܰܒܶܒ ܠܺܝ ܝܰܬܺܝܪ ܡܶܢ ܟܽܠ
ܟܰܕ ܓܶܝܪ ܡܨ̇ܰܠܶܐ ܚܙܺܝܬܶܗ ܘܚܶܕܺܝܬ
ܕܶܐܫܬܰܚܠܰܦ ܓܰܘܢܶܗ ܘܰܕܚܼܶܠ ܗܘܳܬ̣ ܕܽܘܥܬܶܗ ܫ̈ܶܠܳܬܳܐ ܕܰܕܡܳܐ
ܕܰܐܪܓܶܫ ܗ̱ܘܳܐ ܕܰܡܼܛܳܐ ܝܰܘܡܶܗ ܗܳܕܶܐ ܐܶܬܳܐ ܫܶܦܪܰܬ ܠܺܝ
ܝܰܬܺܝܪ ܡܶܢ ܟܽܠ ܐܶܢ ܠܰܘ ܡܶܓܢܰܒ ܓܰܢܒܳܢܝ̱ ܒܳܗ̇
ܐܶܢ ܕܶܝܢ ܡܶܟܰܠ ܗܽܘ ܢܶܟܠܰܢܝ̱
ܘܳܝ ܐܰܟܚܰܕ ܐܳܦ ܠܺܝ ܘܰܠܟܽܘܢ ܫܰܡ̈ܶܫܝ̱

19

ܪܶܒܰܬ ܡܰܫܪܺܝܬ ܫܺܐܕ̈ܶܐ ܘܶܐܡܪܰܬ
ܣܰܢܝܳܐ ܗ̱ܝ ܐܳܬܶܐ ܕܚܳܙܶܝܢܰܢ ܒܳܟ
ܠܳܐ ܓܶܝܪ ܡܬܽܘܡ ܗܳܟܰܢܳܐ ܓܕܰܫ ܠܳܟ
ܒܡ̈ܰܠܟܶܐ ܟܪ̈ܰܝܳܐ ܢܰܨܰܚ ܗܘܺܝܬ ܒܰܪ ܡܰܪܝܰܡ ܫ̇ܒܳܐ ܟܶܪ̈ܟܶܐ
ܘܰܐܢ̱ܬ ܗܳܐ ܡܽܘܪܳܟ ܬܽܘܪܓܳܡܳܐ ܩܽܘܡ ܦܽܘܩ ܢܶܬܟܰܬܰܫ ܥܰܡܶܗ
ܚܶܣܕܰܐ ܗ̱ܘ ܠܰܢ ܓܶܝܪ ܕܣܰܓ̈ܺܝܐܶܐ ܢܚܽܘܒܽܘܢ ܡܶܢ ܚܰܕ
ܘܶܐܢ ܟܺܐܒܰܐ ܗ̱ܘ ܠܳܟ ܐܰܘ ܩܶܢܛܳܐ
ܗܰܒ ܠܰܢ ܡܰܠܟܳܐ ܠܰܩܪܳܒܳܐ ܘܩܰܘܳܐ ܠܳܟ

20

ܝܶܫܽܘܥ ܗܳܢܳܐ ܡܶܢ ܡܶܠܰܘ̈ܗ̱ܝ ܗܽܘ
ܡܨܶܐ ܐ̱ܢܳܐ ܕܰܐܠܶܦ ܘܰܐܩܪܶܒ ܥܰܡܶܗ
ܐܶܡܼܰܪ ܓܶܝܪ ܕܗܽܘ ܠܰܡ ܣܳܛܳܢܳܐ ܦܠܺܝܓ ܗ̱ܽܘ
ܥܰܠ ܢܰܦܫܶܗ ܘܠܳܐ ܡܶܬܩܺܝܡ ܟܰܕ ܨܳܒܶܐ ܕܢܰܩܪܶܒ ܥܰܡܰܢ
ܝܰܗ̱ܒ ܠܰܢ ܙܰܝܢܳܐ ܕܰܠܩܽܘܒܠܶܗ ܙܶܠܘ̱ ܦܰܠܶܓܘ̱ ܠܺܝ ܬܰܠܡܺܝܕ̈ܰܘܗ̱ܝ
ܕܶܐܢ ܐܶܬܦܰܠܰܓܘ̱ ܠܗܽܘܢ ܗܽܘ ܒܗܽܘܢ ܙܳܟܶܝܢ ܐܰܢ̱ܬܽܘܢ
ܒܚܶܘܝܳܐ ܘܚܰܘܳܐ ܐܰܠܺܝ̈ܠܶܐ
ܒܝܰܕ ܕܺܝܠܶܗ ܙܟܺܝܬܶܗ ܠܳܐܕܳܡ ܩܰܕܡܳܝܳܐ

21

ܡܰܘܬܳܐ ܠܒܺܝܫܳܐ ܥܼܢܳܐ ܘܶܐܡܰܪ ܠܶܗ
ܡܰܢܽܘ ܐܰܡܐܶܢܬ ܕܠܳܐ ܒܰܥܝܳܕܳܟ
ܗܳܐ ܓܶܝܪ ܠܫܺܝ̈ܛܶܐ ܘܠܰܙܥܽܘܪ̈ܶܐ
ܐܰܢ̱ܬ ܗܽܘ ܨܳܐܶܕ ܗܘܰܝܬ ܐܰܝܟ ܟܰܫܺܝܪܳܐ ܝܶܫܽܘܥ ܕܪܰܒ ܗ̱ܽܘ ܡܶܢ ܟܽܠ
ܒܡܰܢܽܘ ܨܒܰܝܬ ܕܰܬܨܽܘܕܺܝܘܗ̱ܝ ܛܰܥܡܳܐ ܕܓܶܐܪ̈ܰܘܗ̱ܝ ܡܶܕܚܰܠ ܠܳܟ
ܕܰܫܕܳܐ ܗ̱ܘܳܐ ܒܳܟ ܟܰܕ ܡܶܬܢܰܣܶܐ ܗ̱ܘܳܐ ܡܶܢܳܟ
ܐܰܢ̱ܬ ܘܶܐ̱ܢܳܐ ܥܰܡ ܦܰܠܚܳܝ̈ܰܟ
ܙܥܽܘܪ ܗܽܘ ܟܶܢܫܰܢ ܠܩܰܪܒܶܗ ܕܒܰܪ ܡܰܪܝܰܡ

22

ܡܳܠܶܟ ܐ̱ܢܳܐ ܕܶܝܢ ܐܶܢ ܫܳܒܶܩ ܠܰܢ
ܗܽܘ ܚܶܪܝܳܢܳܐ ܕܢܶܥܒܶܕ ܡܶܕܶܡ
ܙܶܠ ܐܰܢ̱ܬ ܘܰܒܗܰܘ ܬܰܠܡܺܝܕܶܗ ܫܰܪܺܝ ܠܳܟ
ܕܪܺܝܫܳܐ ܢܡܰܠܶܠ ܥܰܡ ܪ̈ܺܝܫܶܐ ܘܫܰܪܺܝ ܟܽܘܠܳܗ̇ ܡܰܫܪܺܝܬܳܟ
ܬܺܐܙܰܠ ܬܶܫܓܽܘܫ ܠܰܦܪ̈ܺܝܫܶܐ ܘܕܰܠܡܳܐ ܬܡܰܠܶܠ ܩܪܺܝܝܳܐܺܝܬ
ܐܰܝܟ ܕܰܡܥܳܕ ܐܰܢ̱ܬ ܕܶܐܢ ܐܰܠܳܗܳܐ ܐܰܢ̱ܬ ܦܰܠ ܡܶܟܳܐ
ܒܚܽܘܒܳܐ ܫܽܘܩܺܝܗ̱ܝ ܘܰܐܫܠܡܺܝܗ̱ܝ
ܘܗܳܐ ܢܰܥܓܶܗ ܚܣܳܡܳܐ ܘܣܰܝܦܳܐ ܕܠܶܘ̈ܳܝܶܐ